Ladakas
Ladakas (angl. Ladakh, hind. लद्दाख़, IAST: Laddāx, tibet. ལ་དྭགས  = La-dwags) – istorinis kultūrinio Tibeto regionas, šiuo metu padalintas tarp dviejų valstybių: vakarinė regiono dalis yra Indijoje (sudaro sąjunginę teritoriją), o rytinė – Kinijos Aksai Čine. Taip vadinama istorinė tibetiečių karalystė Himalajuose. Ladako karalystės sostinė ir pagrindinis miestas – Lehas. 2019 m. spalį Ladakas atskirtas nuo Džamu ir Kašmyro ir tapo savarankiška Indijos sąjungine teritorija. Šiaurės rytuose Ladakas ribojasi su Baltistanu, šiaurėje – su Rytų Turkestanu, rytuose – su Čangtangu, pietryčiuose – su Ngariu, pietvakariuose ir vakaruose jį uždaro Aukštieji Himalajai, kurie atskiria nuo Kašmyro slėnio ir Himačal Pradešo. Su Ladaku susisiekiantys Aukštųjų Himalajų slėniai yra: Suru, Drasas, Zanskaras, Spitis, Lahulis ir Bhagiratis. Kadangi nuo XIX a. priklausė Džamu ir Kašmyro karalystei, taip pat laikomas istorinio Kašmyro dalimi.